પ્રહ્‌લાદે તો વિશ્વાસ સાથે જવાબ આપ્યો હતો કે ક્યાં નથી ભગવાન? તમે કહો કે ક્યાં નથી? ત્યારે હિરણ્યકશ્યપુએ પૂછ્યું કે તો શું આ થાંભલામાં છે? પ્રહ્‌લાદે હા કહી તો પિતા કહે કે જા પકડી લે તારા પ્રભુને. પછીની કથા તો તમને ખબર છે કે થાંભલો ફાટે છે અને ભગવાન નૃસિંહનું પ્રાગટ્ય થાય છે. આ કથાનો સાર એ જ છે કે ભગવાન તો ત્યાં હતા જ પરંતુ પ્રહ્‌લાદે તે સુષુપ્ત ચેતનાને જાગૃત કરી છે. ભગવાન સર્વત્ર છે. માટે જ રથયાત્રાનાં દિવસે સ્વયં ભગવાન પ્રત્યેક ભક્તના ખબર-અંતર પૂછવા માટે નગરચર્યાએ નીકળે છે.